ทองคำปิดบวกกว่า 11 ดอลล์ รับกระแสเฟดชะลอขึ้นดอกเบี้ย
สัญญาทองคำตลาดนิวยอร์กปิดดีดตัวขึ้นเมื่อคืนนี้ (9 ต.ค.) เนื่องจากนักลงทุนเชื่อว่าธนาคารกลางสหรัฐ (FED) จะเลื่อนการปรับขึ้นอัตราดอกเบี้ยออกไปเป็นปีหน้า
10 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (9 ต.ค.) เพิ่มขึ้น 11.60 ดอลลาร์ หรือ 1.01% ที่ 1,155.90 ดอลลาร์/ออนซ์, สัญญาโลหะเงินส่งมอบเดือนธ.ค.ปิดบวก 5.20 เซนต์ ที่ 15.818 ดอลลาร์, สัญญาพลาตินัมส่งมอบเดือนม.ค.ปิดพุ่ง 25.80 ดอลลาร์ ที่ 981.40 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปิดปรับขึ้น 5.00 ดอลลาร์ ที่ 708.15 ดอลลาร์/ออนซ์
นักลงทุนหันมาสนใจซื้อทอง หลังจากรายงานการประชุมนโยบายการเงินของธนาคารกลางสหรัฐ (FED) เมื่อวันที่ 16-17 ก.ย. ที่มีการเปิดเผยเมื่อวันพฤหัสบดีที่ผ่านมาแสดงให้เห็นว่า เจ้าหน้าที่เฟดมีความวิตกเกี่ยวกับเงินเฟ้อที่ยังค่อนข้างต่ำ และเศรษฐกิจสหรัฐอาจจะยังไม่แข็งแกร่งพอที่จะรับมือกับการปรับขึ้นอัตราดอกเบี้ยในช่วงไม่กี่เดือนข้างหน้า ด้านเจ้าหน้าที่กำหนดนโยบายการเงินของเฟดคาดว่าสถานการณ์ในตลาดโลกในช่วงที่ผ่านมามีแนวโน้มจะกดดันเงินเฟ้อต่อไปในระยะใกล้นี้ และจะก่อให้เกิดความเสี่ยงช่วงขาลงต่อแนวโน้มเศรษฐกิจสหรัฐ
นักวิเคราะห์ระบุว่า มีนักลงทุนจำนวนมากขึ้นที่เชื่อว่าเฟดจะไม่มีการปรับขึ้นดอกเบี้ยจนกว่าจะถึงต้นปี 2559 ซึ่งได้ช่วยให้นักลงทุนหันมาสนใจซื้อทองอีกครั้ง นอกจากนี้ ดอลลาร์สหรัฐที่ปรับตัวลงเมื่อเทียบสกุลเงินหลักส่วนใหญ่หลังเฟดเปิดเผยรายงานการประชุมล่าสุดนั้น ก็เป็นปัจจัยที่สนับสนุนให้สัญญาทองดีดตัวขึ้นเมื่อคืนนี้